Hvis det går, som politikerne håber, skal FM-båndet – det signal, de fleste danskere stadig hører radio på – slukkes helt ved udgangen af 2019. Og i stedet skal danskeren lytte til digital DAB-radio.

Men ud over indkøb af nye radioapparater og sendenet for milliarder – og en planlagt informationskampagne til 10 millioner kroner – tyder meget på, at DAB for længst er blevet overhalet af den teknologiske udvikling, siden etableringen i Danmark i 2002, mener direktør for Koda Anders Lassen:

»Vi er ikke imod DAB, men inden vi beder radiostationer, forbrugere og os som rettighedshavere om at være med til at finansiere det her gilde, skulle vi så ikke være helt sikre på, at det er det rigtige«, spørger han.